Toponimia aragonesa

A **toponimia aragonesa** ye a toponimia relativa a lo territorio d'Aragón, en totas as etapas d'a suya historia.

## Toponimia prerromana
### Toponimia basco-aquitana

En l'Alto Aragón, l'Alta Ribagorza leridana y Pallars bi ha muitos toponimos que troban significato por o basco actual. Ye polemico si son antigos, relacionatos con a fase proto-basca que ye representata en as inscripcions aquitanas u son relacionatos con una vasquización tardana posterior a Catón u a movimientos de población que se dioron en tiempos baixo imperials u de l'alta Edat Meya. En tot caso os textos altomedievals de Ribagorza u Pallars presentan una microtoponimia d'orichen romanz, y por estar a microtoponimia indicativa d'os toponimos que produce a parla viva s'ha de considerar muitos d'os macrotoponimos basco-aquitanos como d'un tiempo anterior.

Toponimos basco-aquitanos son por eixemplo os derivatos de *Xabierre*, que vienen d'o basco *Etxea Berri*, "casa nueva" y n'este caso tienen ya una evolución romance como a diftongación d'a *-e-* en *-ie-* tractata como una Ě curta latina.

Toponimos con aspecto basco-aquitano en realidat no en son. Exeya d'os Caballers no ye un toponimo basco como consideraba Menéndez Pidal, por remontar-se a lo toponimo *Segia* bien documentato en textos latinos, y relacionato con tota una serie de hidronimos indoeuropeus y celticos d'Europa Occidental. O pareixito con *Etxea* ye por l'arabización d'a *s* inicial en tiempos de Al-Andalus. En l'actual estato d'as conoixencias tampoco pareix que siga d'orichen basco *[[Bisaurri]]* u *Bisagorri* en Ribagorza, derivable d'o chenitivo de l'antroponimo *Vilaurus*.

En a interpretación d'esta toponimia mos trobamos con un problema de transfondo ideolochico, por una part as tesis espanyolistas y bascofobicas representatas y ixemenatas por Guillermo Fatás, que niegan u minimizan a evidencia d'a presencia de pueblos basco-aquitanos en territorio altoaragonés y por atra part as tesis vasquistas que desacheran ixa presencia y tienden a interpretat toz os toponimos posibles dende o basco.

### Toponimia en idioma iberico
En bellas publicacions, en especial foranas, no deseparan os toponimos ibericos d'os bascos, dando por verdaderas as tesis basco-iberistas. Se conoix a trascripción latina u griega de bellas ciudaz iberas en territorio aragonés. Tamién se conoix ixe nombre en Ibero por as monedas ibericas que se i acunyoron. Un toponimo actual de posible orichen ibero ye *[[Oliet]]* si a idenficación con l'antiga *Ildugoite* ye cierta.

### Toponimia sorotapticos u preceltas
Bi ha toponimos indoeuropeus que no s'explican por o celta y que seguntes bel autor como Coromines se remontan a una primera expansión indoeuropea cuan a branca celta encara no s'heba individualizato de tot en o seno d'as luengas indoeuropeas. Antes de Coromines bel autor prebaba d'explicar-lo por a suposata presencia d'atros pueblos indoeuropeus como os Ilirios u d'influencia indoeuropea como os Ligurs. Un toponimo preceltico posible puet estar o caso de *Saganta*. *[[Peracens]]* no ye un toponimo preceltico con P- inicial como s'ha quiesto pensar porque se remonta a lo latín *Petra*, como amuestran as variants medievals *Pera Selz*, *Pera Salz*, etcetera. Talment a desconoixencia d'a fonetica aragonesa por part de bel linguista haiga indueito a esta clase d'errors.

### Toponimia celtas
#### Toponimia en idioma celtibero
Bi ha casos bien conoixitos toponimos rematatos en *briga* ("ciudat alta fortificata") como *[[Arcobriga]]* (a man de Mont-reyal de Fariza), *[[Mundobriga]]* (Munebrega), *[[Nertobriga]]* (a man d'Epila y L'Almunia de Donya Godina). No ye o caso de *[[Ballabriga]]* que vien d'o latín *Valle Aprica*.

#### Toponimia en idioma galo
Bi ha toponimos en a Chacetania u as Cinco Villas que s'han puesto u s'han quiesto relacionar con o galo *Dunum* (equivalent semantico a lo celtibero *Briga*). Ye o caso de *[[Berdún]]* u *[[Nabardún]]*, pero tamién pueden estar casos d'usos ixemenatos d'a palabra gala *Dunum* por meyo d'o latín, (por eixemplo Pompeyo fundó *Lugdunum Convenarum* en Comencha, en l'actual Saint-Bertrand-de-Comminges con chents procedents d'Hispania).

#### Toponimia con elementos celtas emplegatos en latín u luengas romances
Ye o caso de *Garmo Alto* en a Val de Tena.

## Toponimia latina
Muitos d'os toponimos romances actuals se remontan a toponimos que ya existiban en tiempos de l'Imperio Romano, cuan encara no s'heban producito os cambios foneticos propios d'as luengas romances u neolatinas. Se conoixe a forma que teneban en ixas envueltas d'os romanos bels toponimos como *Caesar Augusta*. O toponimo "Xelsa" se remonta a *[[Lepida Celsa]]*

### Toponimos romances con elementos morfolochicos latinos fosilizatos
Bi ha toponimos romanicos que fosilizan un plural neutro, como ye o caso *[[Urreya (desambigación)|Urreya]]*.

Bi ha toponimos romances que tienen como base un antroponimo emplegato en tiempos romanos con sufixos de pertenencia, por un regular relacionatos con *[[Sufixo -anus (toponimia)|-anus]]*, como ye o caso de *Corbalán*, *Ladrunyán*, etc..

Gerhard Rohlfs interpreta os toponimos rematatos en -ué (Sobrarbe, parte oriental d'o Viello Aragón, mitat occidental de Ribagorza) y -ui, (mitat oriental de Ribagorza, Pallars), formatos a sobén a partir d'un antroponimo tamién como de pertenencia.

### Toponimos romances con elementos lexicos latinos que no existen en l'aragonés
Bi ha elementos lexicos latinos que no heredó l'aragonés pero sí atras luengas romances. Ye o caso d'os toponimos *Entuixano*, *Entuixans* d'a Val de Benás, que no tienen garra relación con l'aragonés *puerta*, pero sí con o rumano *Ușă*, con o que tien un común orichen en o latín *USTIA* y *HOSTIUM*, "puerta". O mesmo se debe desvenir con *[[Chanovas]]*, que derivaría d'o latín *IANUA*, "puerta".

## Toponimia romance
### Toponimia en romance andalusí u mozarabe
#### Topinimia en romance andalusí asimilata por atras luengas romances
Puet estar o caso de muitos toponimos romanicos d'o sud de Uesca, Zaragoza, y Teruel presos dimpués por l'aragonés.

#### Toponimia en romance andalusí plegata a traviés de l'arabe
Os arabes prenioron bels toponimos romanicos y quedoron arabizatos y con una fonetica fixata mientres que a luenga romanica d'os andalusís continaba a suya evolución. Seguntes Rafael Lapesa ye o caso d'os toponimos con -ch- derivata d'a palatalización d'a *C* latina en *CE*, *CI*, (*Villafeliche*), paralelo a *[[Alberche]]* < *PERSICUM*. L'arabe preneba as palabras romances con o grupo -ST- fendo-ne una -ç-, (metatesi, porque a -ç- se pronunciaba -ts-). D'esta traza *Cesaraugusta* quedó en arabe como *Zaragoça*, desapareixendo en caso d'haber existito a forma teorica romaniza *Zargosta*, y estando *Zaragoça* y variants as que se troboron os conquiridors cristianos d'o norte.

Bi n'ha bels eixemplos claros que tienen articlo arabe *Al* adibito, como en os casos d' *Alberche* u *Alberchigo*.
*Alconchel, que provién d'o latín *CONCILIU*, equivalent etimolochico de l'aragonés "concello*.
*[[Almonecir]], que provién d'o latín *MONASTERIU* y que ha plegato a traviés de l'arabe, con articlo *Al* .

Atro fenomeno interesant que amuestran os toponimos romances transmesos por l'arabe ye a [[imela]], consistent en a evolución d'a *a* ta *e* (u mesmo una *i* en casos extremos). A imela s'observa en as terminacions *-ena* (*Baguena, Calcena, Camarena,Carinyena, Forminyena, Lecinyena, Millena, Olbena, Ontinyena, Requena, Sarinyena* y *Xixena*) y *én* (*Aladrén, Bespén, Brunyén, Callén, Crivillén, Florén, Gayén, Granyén, Grisén, Lopinyén, Mallén, Marcén, Menén, Monchén, Pompién, Ontenyent, Sangarrén* y *Sunyén*).

*Gayén*, *Crivillén*), que corresponden a las terminacions [[terminación -ana (toponimia)|-ana]] y *-án(o)* de zonas con menor [[influencia lingüistica|influencia]] arabe.

=== Toponimia en romance navarro-aragonés u aragonés ===
Bi ha muitos toponimos, millor conservatos en l'Alto Aragón que siguen as [[leis foneticas]] de l'[[fonetica aragonesa|aragonés]], toponimos con palabras patrimonials aragonesas como *Val(le)*, *Foz*, *Mont*, *Pueyo*. En a microtoponimia ye muito frecuent *plana* u *plan(o)*.

==== Abreviacions coincidents con formas catalanas y occitanas ====
Encara que bi haiga toponimos con as radices *Can*, *Castel*, *Fon* y *Pui* que sigan d'orichen occitán u catalán (*Canfrán*, *Candanchú*), no siempre ye demostrable, y se conoixen en textos medievals formas con [[fonetica aragonesa]] de toponimos actuals con estas radices, ("Pueyo Moreno"). En os toponimos formatos con *Campo*, *Castiello*, *Fuent* y *Pueyo* a vegatas s'ha producito una abreviación convertindo-se en monosilavos (de fueras de *Castiello*) y perdendo a tonicidat, convertindo-se en *Can*, *Castel*, *Fon* y *Pui*. Se conoixen formas intermedias como un microtoponimo con *puei* en [[Fuents d'Ebro]], o formas con *castiel* en toponimos que huei se sienten con *Castel* en o castellano ([[Castelserás]], [[Castel de Cabra]]), a luenga oficial que ha substituyiu a l'aragonés orichinal. A fusión ye tan gran que se plega a metatesi como *Pruiquimat* ([[Ribagorza Baixa]]), u simplificacions como *Purroi*.

==== Uso tradicional de l'articlo en toponimos ====
S'ha documentau que en variants de l'aragonés como l'[[aragonés ansotano|ansotán]] no se fa servir l'articlo definiu con macrotoponimos (*Ansó*, *Aragón*, *Francia*), pero que si que se puede fer servir l'articlo definiu con bel microtoponimo (*O Sompor*).

Bi ha toponimos referius a [[mont]]s que igual como en [[idioma anglés|anglés]] se fan servir sin articlo, visible sobre tot dezaga de preposición:*en Turbón*, *en Cotiella*, *en Moncayo*. Este zaguero ye en realidat *mont Cayo* y no s'emplega l'articlo igual como tampoco no s'emplega nombrando [[mont]]s como *mont Escuro*.

Bi ha nombres tradicionals de subcomarcas que tienen un emplego tradicional sin articlo dende los textos medievals dica los textos dialectals de los sieglos [[sieglo XX|XX]] y [[sieglo XXI|XXI]]:
*[[Cinco Villas]].
*[[Sobremont]].
*[[Sobrepuerto]].
*[[Sobrarbe]].
*[[Ribagorza]].
*[[Litera]].

Manimenos los emplegos de las luengas vecinas, castellana y catalana, apegan en aragonés una tendencia de posar articlos a los nombres de las comarcas, tendencia que han recibiu dende lo francés a partir de lo [[sieglo XVIII]].

Las comarcas que presentan oposicions internas con los adchectivos *alto* y *baixo* no presentan articlo si l'adchectivo ye en la suya posición orichinal postposada, pero lo presentan si ye anteposau d'acuerdo con la influencia [[galicismos en aragonés|francesa]] y [[anglicismos en aragonés|anglesa]] que plegan a traviés de lo castellano y catalán:


Manimenos, si que bi ha un emplego tradicional d'articlos en comarcas como *A Fueba* u en bel nombre de partida que deriva de ríos que levan articlo como *La Uerba*, *La Canyada*. Los toponimos formaus con *pobla* levan articlo en aragonés (*La Pobla d'Alfindén*, *La Poblla de Fantova*, *La Puebla de Valverde*).

==== Desambigacions toponimicas ====
A repetición de toponimos pa nombres de lugar bien conoixius en tot o reino se resolveba a sobén anyadendo o nombre d'o río que bi heba mes cerca u que travesaba o suyo termin u nuclio habitau.

En a mes gran part d'os casos lo río se deciba sin articlo, de fueras de si yera [[La Uerba]]. Tamién a vegadas s'anyadeba *ribera de* en cuenta d'o hidronimo simple:
*Nombres de lugars que fan referencia a ríos sin articlo: [[Pui de Cinca]], [[Alcoleya de Cinca]], [[Fuents de Xiloca]], [[Morata de Xiloca]] y [[Paracuellos de Xiloca]]. 
*Nombres de lugars que fan referencia a [[ribera]]s de ríos sin articlo: [[Paracuellos de la Ribera|Paracuellos de la Ribera de Xalón]].
*Nombres de lugars que fan referencia a ríos con articlo: [[María de la Uerba]], [[Cuart de la Uerba]], [[Villanueva de la Uerba]] y [[Villa-reyal de la Uerba]].
*Nombres de lugars que fan referencia a riberas de ríos con articlo: *Exiverre de la Ribera de Fiscal* (actual [[Chabierre d'Ara]]).

==== Exotoponimos en aragonés relativos a localidaz fuera d'Aragón ====

L'aragonés poseye encara exotoponimos relativos a localidaz d'o sud de Francia ([[Bordeus]]) u de Catalunya ([[Barcelona]]). En a Edat Meya l'aragonés teneba exotoponimos relativos a rechions, ciudaz y lugars dende [[Orient Meyo]] dica as costa de l'[[Oceano Atlantico]], (*Mar Roya*, *Domás*, *El Caire*, *Nápols*, *Cherba*, *Canyet*, *Uet*, *Alchecira d'Alfadra*, *Lisbona*, etcetera...)

S'ha de destacar que en bels casos os exotoponimos han plegato a traviés d'atra luenga con a que l'aragonés muga. Por eixemplo os exotoponimos *Galas* y *Cornualla* presentan eguals formas en [[idioma occitán|occitán]]. Talment o toponimo *Domás* presente [[apocope en aragonés|apocope]] por haber arribato a traviés d'o catalán y no por haber-se adaptato foneticament a variants d'aragonés con apocope. En a obra de [[Chuan Ferrández d'Heredia]] os exotoponimos presents s'adaptan dende a luenga d'os orichinals, sobretot o griego, o latín y o francés.

=== Toponimia en romance catalán ===

As comarcas orientals d'Aragón tienen una microtoponimia cuasi de tot en catalán. Os nomes d'os lugars encara que sigan d'orichen arabe u [[idioma mozarabe|romanico-andalusí]] se catalanizoron en a [[Edat Meya]].

==== Exotoponimos en catalán relativos a localidaz aragonesas ====
En catalán bi ha muitos exotoponimos relativos a ciudaz aragonesas, (*Saragossa*, *Terol*, *Osca*) en comparación a os pocos que bi n'ha relativos a ciudaz castellanas, (no bi ha actualment por lo menos un exotoponimo catalán pa *Jaén* u *La Rioja* y s'escriben con grafía orichinal castellana). Este ye por a [[simbiosi]] y vecindat de catalans y aragoneses en tiempos baixomedievals d'a [[Corona d'Aragón]]. D'esta traza lugars chicoz de Teruel tienen exotoponimos en catalán como *Les Planes*, *Castellseràs*, *Torrocella*, *Vall d'Esgorfa*, *L'Anglesola*, *Cantavella*, ezt...

En os textos medievals mes antigos procedents de Catalunya trobamos exotoponimos catalans de toponimos aragoneses que ya no se fan servir como *Pórtoles*. En os textos medievals tardanos procedents de Valencia podemos trobar exotoponimos catalans de toponimos teruelans que representan talment a etapa inicial de castellanización d'os toponimos teruelans.

=== Toponimia occitana ===
Bi ha bels eixemplos como *Canfrán* ("Campo Franco"). En [[Chaca]] un barrio de mayoría occitana se clamaba *Burg Nou*, actual [[Burnau]].

=== Toponimia en romance castellano ===
Bi ha muitos microtoponimos y toponimos relativos a vicos u aldeyas que son en castellano porque no existiban cuan l'aragonés se charraba en a comarca on se troban (u porque si encara se charraba yera una situación que o castellano representaba a luenga de mayor prestichio). S'han feito cada vegata mes comuns dende fins d'o sieglo XV.
 
==== Toponimos en aragonés u catalán castellanizatos ====
En castellano bels toponimos usuals en aragonés u catalán, de cualsiquier orichen se castellanizoron. En muitos casos prenioron una -e final, como ye o caso d'os toponimos d'orichen arabe presos por l'aragonés como *Albalat*, *Casp* y *(Ex)arc* y castellanizatos como *Albalate*, *Caspe* y *Jarque* u os toponimos romanicos *Cadret*, *Cuart* u *Pin Sec* castellanizatos como *Cadrete*, *Cuarte* y *Pinseque*). La chent identifica estas terminacions como catalanas u como una catalanización d'o toponimo, cuan en realidat representan as formas orichinals en arabe u aragonés.

Manimenos o castellano ha preso bels toponimos aragoneses como base pa os toponimos oficials de zonas catalanoparlants (*Monroyo*, *Peñarroya*, *Valderrobres*, que en catalán son *Mont Roig*, *Pena-Roja* y *Vall-de-Roures*), y tamién de zonas bascoparlants d'o Norte de Navarra.

==== Apelativos en toponimos castellanos ====
A coincidencia de bels toponimos como *Villafranca*, *Villarroya*, *Peñarroya* tanto en Aragón como fuera d'Aragón creyó a necesidat administrativa de diferenciar-los. O servicio postal presionó a atras administracions pa que cambiasen bels nomes y poder treballar millor. A *Sociedad Geográfica* a primers d'o sieglo XIX proposó bel toponimo que fue acceptau como *Peñarroya de Tastavins*. L'apelativo *Del Campo* propio de la zona de Xiloca ye d'o [[decenio de 1910]].

== Toponimia chermanica ==
=== Toponimos derivatos d'o gotico ===
Talment *Ricla* siga d'orichen [[idioma gotico|gotico]].

=== Toponimos romances con elementos chermanicos francos ===
Ye o caso de *Canfrán*, *Burg Nou* y *Burgo d'Ebro*.

== Toponimia arabe ==

Bi ha muitos toponimos arabes relativos a ciudaz a on yera bien establida a clase dirichent arabo-musulmana. Ye o caso de *Calatayu* (o "castiello d'Ayub") u [[L'Alchafaría]] ("palacio de Chafar"). Tamién bi ha toponimia arabe propia d'o periodo cristiano por seguir emplegando-se arabismos como tecnicismos agricolas u [[unidaz de mesura]]. Ye posible que bel toponimo anterior a lo periodo musulmán s'arabizase por pareixer-se a palabras arabes, como talment a *Bursao* celtibera, que cambió ta *Borcha* por pareixiu con a palabra arabe *Burch*, "torre".
Os [[arabismos en aragonés|arabismos]] quedoron adaptaus a la [[fonetica aragonesa]], convertindo-se a [[chim]] en una [[ch]], ([[Alchafaría]], [[Alborche]], [[Borcha]], [[Burcharaloz]]) y bella aspirada arabe una [[f]], ([[Alfama d'Aragón|Alfama]], [[Alfambra]], [[La Pobla de Benifazán|Benifazán]], [[Castiel Fabib]], [[Fariza]]).

== Toponimia berber ==
A toponimia [[luengas berbers|berber]] ye escasa en Aragón y se reduce a nombres de confederacions tribals como talment os *Awsicha* en [[Osella]] u clans familiars como os *Banu Razín* en [[Albarracín]]) transmesos a traviés de l'[[idioma arabe|arabe]]. O toponimo *Monzalbarba* significa "campamento de berbers" pero ye un toponimo arabe. En bellas publicacions dicen que a *Puerta Cinegia* prene nombre d'os berbers [[confederación Cenacha|cenacha]], bels autors creyen que ye poco probable porque *Cinegio* ye un nombre d'a serie latín-luengas romances, manimenos en [[1492]] s'escribiba *Cineja* u *Cinecha*.

Clama l'arención a concentración de toponimos derivatos d'etnonimos [[pueblos berbers|berbers]] en dos zonas concretas: a cuenca d'o [[río Aguas]] y a cuenca baixa d'o [[río Matarranya]]:

En a cuenca d'o río Aguas trobamos [[Azuara]], [[Lagata]] y o despoblato de [[Nepza]] que seguntes interpretan autors como [[José Angel Sesma Muñoz]], [[Carlos Laliena Corbera]] y [[Juan F. Utrilla Utrilla]] corresponderían a nuclios de población d'os grupos tribals [[Zuwara]], [[Lawata]] y [[Nafzawa]]  Estos autors fan notar que os Nafzawa s'establioron en diferents zonas d'[[Al Andalus]] dende o [[sieglo VIII]] como por eixemplo [[Teruel]] y [[Villel]] (os *Banu Amira* y os *Banu Gazlun* yeran brancas d'os Nafzawa). Si os Nafzawa son bien documentaus en fuents medievals en a peninsula no se puet dicir o mesmo d'os *Zuwara*, por o que si o toponimo "Azuara" se remonta a un etnonimo berber millor podría estar relacionau con un grupo tribal berber mes numeroso dito *Zuwaga*.

En a cuenca d'o río Matarranya u cerca de la suya boca en l'Ebro trobamos un foco encara mes claro: [[Mequinenza]], [[Favara (Zaragoza)|Favara]] y [[Maella]], que corresponden a las confederacions u grupos tribals *Micnasa*, *Hawwara* y *Maguila*, no guaire luent d'o toponimo *Roques del Masmut* de l'alto Matarranya, explicable dende o grupo tribal d'os [[Mezmuz]]. A relación d'o toponimo *Maella* con un etnonimo berber no ye tan evident como en os atros casos, (s'ha quiesto relacionar con o latín *MACELLA*, "mercaus"), pero presenta atras evidencias a part d'a suya asociación con os atros toponimos d'a redolada: a existencia d'o toponimo "[[Maguilla]]" en [[Extremadura]] y una posible evolución fonetica parellana con o toponimo *Fraella* u *Frayella* a partir d'o latín *FRAGELLA*.

== Toponimia en neoaragonés ==
Bels sectors radicals dentro d'a chent preoucupata por a defensa y recuperación de l'aragonés escriben toponimos que nunca no han existito en as suyas composicions de base aragonesa. D'esta traza en cuenta de prebar de mirar a forma aragonesa d'ixe toponimo, en fan adaptacions particulars y convencionals como cambiar o fonema velar /j/ por una /x/, ([[xeada]]). escribindo cosas como *Alfaxarín*, *Borxa*, *Buxaraloz*, *Xabalambre*, que no responden a la [[fonetica aragonesa]] y responden a la [[fonetica castellana]] d'o [[sieglo XVI]]. En bels casos aciertan, como en *Exea*, pero deixando-se una caracteristica fonetica important que tenió ixe toponimo, como ye a [[epentesi antihiatica|-y- antihiatica]] d'o toponimo orichinal "[[Exeya d'os Caballers|Exeya]]". Esto no lo aplican en casos de G inicial como cuan escriben *Chelsa* y *Chea*, que en aragonés orichinal han estato "[[Xelsa]]"/"Xielsa" u "(E)xeya". Fueras d'a reconstrucción d'o fonema -x- no gosan tener en cuenta a fonetica aragonesa y escriben *Oz d'a Biella* ("[[La Foz de la Viella]]" en aragonés orichinal).

Fan traduccions palabra a palabra con palabras descontextualizatas como *Cantal Tallau*, d'o castellano *Piedra Tajada* en cuenta d'a forma orichinal *Piedratallada* u *Piedratallata* u *Billapolita* de *Villahermosa* como si no en aragonés no hesen exitito as palabras *piedra* y *fermosa*. Tamién pueden cambiar sufixos que en aragonés no s'emplegan tanto como atros, como en *Torreta*, d'o castellano *Torrecilla*, que en aragonés ye *Torreciella* u *Torrociella*.

Bel lingüísta ha acusato a las [[Guías Prames]] d'aragonesizar cualques toponimos a concencia en sectors de l'[[Alto Galligo]], [[Sierra de Guara]] y [[Ribagorza Media]]. Manimenos o treballo d'as Guías Prames ye faraonico como para que siga normal esperar errors. Entre as errors por neoaragesización mes grans d'as Guías Prames tenemos  *Urrials* neoaragonesización d'o castellano *Urriales*, que corresponde a lo toponimo sobrarbés *Os Rials*, y *Biarxe*, que ye una re-aragonesización con [[xeada]] de *Biarge*, castellanización d'o toponimo ya desapareixito *Biarche*.

== Toponimia navarro-aragonesa en America ==
A emigración espanyola t'America trayó una antroponimia que dimpués quedó reflexata en a toponimia. A emigración espanyola excluiba a los aragoneses y catalans en tiempos d'a dominación espanyola, pero incluiba a los [[navarros]] y a chent d'a Corona de Castiella que teneban apellitos d'orichen aragonés. D'esta traza tenemos a presencia de l'apellito *Zapata* en Mexico. En o sud-ueste de [[Cuba]] bi ha una peninsula dita *Peninsula de Zapata* que representa un caso de conservación d'a xorda intervocalica -T- propia d'a [[Fonetica aragonesa]].

== Se veiga tamién ==
*[[Chentilicio en aragonés]].

== Referencias ==


== Bibliografía ==
* [[Agustín Ventura Conejero]]: *Toponimia de la provincia de Teruel*. [[Revista Teruel]], 48, 1972.
* [[Gaudioso Giménez Resano]]: *Toponimia mayor hispanoárabe de la provincia de Teruel*. Revista Teruel, 76, chulio-aviento de 1986, pp 265–275.
* [[Tomás Lafuente Pérez]]: *Toponimia en la Comunidad de Albarracín''. Revista Teruel, 49-50, 1973.

## Vinclos externos
*Toponimia aragonesa.
*Base de datos.